Die Franse kookkuns word as een van die mees gesofistikeerde en elegante kulinêre tradisies ter wêreld beskou. Net soos die Chinese en Indiese kookkuns word ook die Franse s'n deur 'n groot streeksdiversiteit gekenmerk. Die Franse kookkuns steun op 'n lang tradisie van familiêre gewoontes - met 'n verskeidenheid streeksvariasies - en die "Grande Cuisine" of "Haute Cuisine", die verfynde hoofse kookkuns wat deur die Franse adel deur die eeue heen vervolmaak is. Baie van die mees befaamde sjefs ter wêreld was meesters van die Franse kookkuns, waaronder Taillevent (Guillaume Tirel), François-Pierre de la Varenne, Marie-Antoine Carême, Auguste Escoffier of Paul Bocuse. Die Franse kookkuns en Franse kooktegnieke het daarnaas ook 'n groot invloed op feitlik alle Westerse kulinêre tradisies uitgeoefen. Ten spyte van kits- en diepbevrore kos bly vars kos en 'n smaaklike maaltyd 'n kenmerk van die nasionale identiteit van Frankryk, en die Franse bestee 'n groter deel van hul inkomste aan kos as mense in ander Europese lande.